Bybelskool » Psalm 98 – Hy kom om oor die aarde te heers
13 Jun2014 Psalm 98 – Hy kom om oor die aarde te heers
Written by Chris van Wyk. Posted in Psalms 90-106 Print This Post
Hierdie Psalm toon groot ooreenkomste met Psalm 96. Dieselfde tipe struktuur en grotendeels dieselfde inhoud word gebruik:
Al die nasies van die aarde word opgeroep tot lof aan die Here;
Dit sluit die skepping in;
Die rede daarvoor is dat die Here oor die wêreld kom heers met regverdigheid en billikheid.
Sommige dink daarom dat Psalm 98 ‘n ander weergawe van Psalm 96 is, hoewel daar tog ’n hele paar duidelike verskille is. Byvoorbeeld:
In die eerste 6 verse is dit God wat oor Homself getuig, eerder as die volk;
In die laaste verse kom God se Heerskappy meer na vore, en nie soseer sy Regterskap nie, anders as wat dit in Psalm 96 gedoen word.
Die Psalm is ook in twee dele verdeel:
Sing tot eer van die God wat wonderdade doen – vers 1–6
Juig voor die Here, want Hy kom om met regverdigheid en billikheid te heers – vers 7–9
God se krag en Goddelike mag staan voorop in dié Psalm. Wat interessant is, is dat Hy ook voorop staan in die bekendmaking van sy oorwinnings en dat Hy sy reddingsdade openbaar maak. Dié reddingsdade is ’n bewys van sy liefde en trou wat Hy telkens aan sy mense bevestig as ’n getuienis aan die hele wêreld.
Dit is ’n baie belangrike insig. Getuienis is primêr die werk van God self. Hy is die een wat Homself aan mense openbaar. Ons is altyd sekondêre getuies wat praat oor wat God alreeds besig was om te doen. Daarom is ons getuienis altyd ’n proses van aansluit by wat God alreeds gedoen het of besig is om te doen. Dit beteken natuurlik dat lofprysing ook getuienis is.
Dit beteken verder dat ons primêre taak eintlik is om bewus te word van wat God doen, Hom daarvoor te loof, en daarby aan te sluit deur ander daarvan te vertel. Lofprysing moet dus met oorgawe gedoen word, met die begeleiding van die lier, met sang, en met die blaas van trompette en die ramshoring (die shophar– gebruik as aankondiging van God se teenwoordigheid – vgl. Eks 19:16). Kortom, enige instrument wat ons kan help om die Here te loof.
By hierdie lofprysing moet die stemme van die hele skepping gevoeg word om die Here te loof en prys, om saam voor die Here te juig, Hoekom? Want, Hy is op pad om sy heerskappy te vestig sodat daar regverdigheid en billikheid op aarde sal wees vir almal.
Die boodskap van die Psalm
Onthou dat hierdie 4de Psalmboek geassosieer word met die ballingskap. Die ballinge in Babel het dus hierdie Psalm gesing TERWYL hulle in ballingskap sit. Die Psalm het hulle dus herinner aan hoe dinge sal wees: “Hy kom om oor die aarde te heers, Hy sal oor die wêreld heers met regverdigheid, oor die volke met billikheid.” (vers 9).
Die Psalm het dus ’n verlange in hulle wakker gemaak dat God inderdaad sal doen waarvan die Psalm getuig: verlossing en vrede, regverdigheid en billikheid. Dit maak dus nie saak in watter omstandighede jy jou bevind nie, sing dié Psalm en laat dit jou gemoed lig, jou geloof versterk en die verwagting in jou laat groei dat verandering kom, dat dit net om die draai is!
“Hy kom om oor die aarde te heers, Hy sal oor die wêreld heers.” My teks vir dié dag.
View all posts in this seriesInleiding op die 4de Psalmboek: Psalms 90-106Psalm 90 – Leer ons ons dae só gebruik dat ons wysheid bekomPsalm 91 – Ja, U, Here, is my skuilplek!Psalm 92 – Groots is alles wat U doen, HerePsalm 93 – God is Koning oor die wêreld en in die geloofsgemeenskapPsalm 94 – U wat onreg straf, verskyn tog!Psalm 95 – Die Here is ons God, en ons is sy volkPsalm 96 – Sing en getuig tot eer van die Regeerder en Regter van die aardePsalm 97 – Verbly julle, liefhebbers van die HerePsalm 98 – Hy kom om oor die aarde te heersPsalm 99 – Kom buig in aanbidding voor Hom: Heilig is Hy!Psalm 100 – Juig al wat leef, juig voor die Heer!Psalm 101 – Ek wil my daaraan wy om met integriteit te lewePsalm 102 – Hy sal ons gebed nie minag niePsalm 103 – Ek wil die Here loof met alles wat in my isPsalm 104 – Hoe groot is U, hoe groot is U!Psalm 105 – Maak aan die nasies bekend wat Hy gedoen hetPsalm 106 – Verlos ons, Here ons God!Share this:Click to share on Facebook (Opens in new window)Click to share on Twitter (Opens in new window)Click to share on LinkedIn (Opens in new window)Click to share on Google+ (Opens in new window)Click to email this to a friend (Opens in new window)Click to print (Opens in new window)Like this:Like Loading...